A Tanács jogi aktusa

(2003. június 5.)

az Europol alkalmazottai személyzeti szabályzatának módosításáról

(2003/C 152/02)

AZ EURÓPAI UNIÓ TANCSA,

tekintettel az Európai Rendőrségi Hivatal létrehozásáról szóló egyezményre (Europol-egyezmény) [1], és különösen annak 30. cikke (3) bekezdésére,

tekintettel a Dán Királyság kezdeményezésére, [2]

tekintettel az Európai Parlament véleményére, [3]

tekintettel az Europol igazgatótanácsának véleményére,

mivel:

(1) Mivel az Europol alkalmazottainak az 1998. december 3-i tanácsi jogi aktussal [4] megállapított személyzeti szabályzatát módosítani kell, különösen az Europol harmadik országokban szolgálatot teljesítő alkalmazottaira vonatkozó különleges rendelkezések meghatározása érdekében, az ott fennálló különleges életkörülmények miatt.

(2) Mivel a Tanács feladata, hogy egyhangúlag eljárva megállapítsa az Europol alkalmazottaira irányadó részletes előírásokat,

ELFOGADTA EZT A JOGI AKTUST:

1. cikk

A Europol alkalmazottainak személyzeti szabályzata a következőképpen módosul:

1. A 43. cikk helyébe a következő szöveg lép:

"43. cikk

(1) Az Europol alkalmazottjának javadalmazása alapilletményből, családi támogatásokból és adott esetben egyéb juttatásokból áll. A javadalmazást Hollandiában, euróban kell folyósítani.

(2) Az (1) bekezdés ellenére, azon alkalmazott, akit az igazgató határozatával egy Hollandián kívüli alkalmazási helyre helyeznek át, kérheti illetményének azon ország pénznemében történő folyósítását, amelyben feladatait teljesíti. Ebben az esetben a javadalmazást – az 5. függelék 3. cikke (1) bekezdésének első albekezdése és 3. cikkének (2) bekezdése szerinti iskoláztatási támogatások kivételével – az e személyzeti szabályzatban vagy bármely végrehajtási rendeletben meghatározott kötelező levonások után súlyozni kell, és a vonatkozó átváltási árfolyamon kell kiszámítani. Megfelelően alátámasztott kivételes esetben, a vásárlóerő megőrzése érdekében, az igazgató e kifizetés egészét vagy egy részét az alkalmazás helye szerinti ország pénznemétől eltérő pénznemben is folyósíthatja.

(3) Az alkalmazandó súlyozást az igazgató határozata alapján, a Tanács által az Európai Közösségek tisztviselőinek személyzeti szabályzata és az e Közösségek egyéb alkalmazottaira vonatkozó alkalmazási feltételek 64. cikke alapján, a Hollandiában alkalmazandó – adott esetben módosított – súlyozáshoz képest meghatározott legutóbbi súlyozás 100 %-a fölötti, azzal egyenlő, vagy az alatti értéken kell kiszámítani. Az igazgató haladéktalanul tájékoztatja az Europol igazgatótanácsát az e bekezdés értelmében hozott valamennyi határozatról. Amennyiben azonban egy adott országban a megélhetési költségeknek a súlyozás és a vonatkozó átváltási árfolyam alapján számított változása meghaladja az 5 %-ot a legutóbbi kiigazítás óta, az igazgató a súlyozás kiigazítására irányuló ideiglenes intézkedésekről határoz és erről a lehető legrövidebb időn belül tájékoztatja az igazgatótanácsot."

2. Az Europol alkalmazottainak személyzeti szabályzata a következő címmel egészül ki:

"IIIA. CÍM

HARMADIK ORSZÁGBAN SZOLGÁLATOT TELJESÍTŐ ALKALMAZOTTAK

100a. cikk

A személyzeti szabályzat egyéb rendelkezéseinek sérelme nélkül a 9. függelék megállapítja a harmadik országban szolgálatot teljesítő alkalmazottakra vonatkozó különleges és kivételes rendelkezéseket."

3. Az 5. függelék 7. cikkének (4) bekezdése helyébe a következő szöveg lép:

"(4) Az előző rendelkezések olyan alkalmazottakra vonatkoznak, akiknek szolgálati helye és származási helye az Európai Unió egyik tagállamának a területén található. Azon alkalmazott, akinek a származási helye ezen a területen kívül van, a maga részére és, amennyiben háztartási támogatásra jogosult, a házastársa és a 2. cikk értelmében vett más eltartottai részére minden naptári évben egyszer, az igazoló okmányok benyújtása mellett, jogosult a származási helyére irányuló tényleges utazási költségek, vagy egy másik helyre történő utazás költségeinek megtérítésére, a származási helyére történő utazás költségeinek összegéig.

Ha azonban házastársa és a 2. cikk (2) bekezdésében említett személyek nem laknak együtt az alkalmazottal szolgálati helyén, azok minden naptári évben egyszer, az igazoló okmányok benyújtása mellett, jogosultak a származási hely és a szolgálat helye közötti utazási költségek visszatérítésére, vagy egy másik helyre történő utazás tényleges költségeinek visszatérítésére, az előbbi utazás költségeinek összegéig.

Ugyanez vonatkozik azon alkalmazottakra is, akiknek szolgálati helye az Európai Unió valamely tagállamának területén kívül található, de ilyen esetekben az igazgató indokolással ellátott határozattal úgy határozhat, hogy az alkalmazott ugyanazon naptári évben egy második alkalommal is jogosult az első és második albekezdésben meghatározott költségtérítésre."

4. Az 5. függelék 3. szakasza a következő szakasszal egészül ki:

"G. Újrabeilleszkedési támogatás

17. cikk

(1) Azon alkalmazottnak, aki az igazgatónak az alkalmazottat egy másik alkalmazási helyre áthelyező határozatával összefüggő okokból köteles megváltoztatni a lakóhelyét, egyhavi alapilletménynek megfelelő újrabeilleszkedési támogatás fizetendő, ha az alkalmazott háztartási támogatásra jogosult, vagy más esetekben félhavi alapilletménynek megfelelő támogatás fizetendő.

Abban az esetben, ha a férj és a feleség egyaránt az Europol alkalmazottja és mindketten jogosultak az újrabeilleszkedési támogatásra, az csak annak a személynek fizetendő, akinek az alapilletménye magasabb.

Az újrabeilleszkedési támogatást az azon hely tekintetében rögzített értékkel kell súlyozni, ahol az alkalmazottat alkalmazzák.

(2) Az újrabeilleszkedési támogatást az alkalmazott új alkalmazási helyre történő áthelyezésének napján fennálló családi állapotának és illetményének figyelembe vételével kell kiszámítani.

(3) Az alkalmazott kérelmére az újrabeilleszkedési támogatás ötven százalékát előre kell kifizetni. A maradék ötven százalék az alkalmazottnak és – ha az alkalmazott háztartási támogatásra jogosult – családjának az alkalmazott alkalmazási helyén való letelepedését igazoló dokumentumok benyújtásakor fizetendő.

(4) A (2) bekezdés ellenére, azon alkalmazott, aki háztartási támogatásra jogosult és nem telepszik le családjával együtt az alkalmazási helyén, az egyébként járó támogatásnak csak a felét kapja meg. A másik fele akkor kerül kifizetésre, amikor az alkalmazott családja letelepszik az alkalmazott alkalmazási helyén, feltéve, hogy ezt az áthelyezéstől számított egy éven belül teszik. Amennyiben az alkalmazottat oda helyezik át, ahol a családja tartózkodott mielőtt az alkalmazott alkalmazási helyén telepedtek volna le, az alkalmazott nem jogosult az újrabeilleszkedési támogatásra."

;

5. Az Europol alkalmazottainak személyzeti szabályzata a következő függelékkel egészül ki:

9. FÜGGELÉK

A harmadik országban szolgálatot teljesítő alkalmazottakra vonatkozó különleges és kivételes rendelkezések

1. SZAKASZ

Általános rendelkezések

1. cikk

E függelék meghatározza az Europol harmadik országban szolgálatot teljesítő alkalmazottaira vonatkozó különleges és kivételes rendelkezéseket.

2. cikk

Szolgálati érdekből, az igazgató határozatával az alkalmazottak beleegyezésükkel áthelyezhetők egy harmadik országba.

Az áthelyezés időtartama nem haladhatja meg az alkalmazott szerződésének időtartamát.

3. cikk

Korlátozott időtartamú továbbképzési időszakok lehetővé tétele érdekében, az igazgató úgy határozhat, hogy az Europol székhelyén levő álláshelyre kinevez egy harmadik országban szolgálatot teljesítő alkalmazottat. Az ilyen megbízások, amelyeket nem előz meg álláshirdetés, nem haladhatják meg az alkalmazott szerződésének időtartamát. Az igazgató az általános végrehajtási rendelkezések alapján úgy határozhat, hogy az alkalmazottra az ilyen ideiglenes megbízás idejére is vonatkoznak e függelék bizonyos rendelkezései, az 5., 10. és 12. cikk kivételével.

2. SZAKASZ

Kötelezettségek

4. cikk

Az alkalmazottnak azon a helyen kell ellátnia feladatait, ahová szolgálati érdekből áthelyezték.

5. cikk

Amennyiben az Europol az alkalmazottnak az általa eltartott család összetételének megfelelő lakást biztosít, az alkalmazott köteles e lakásban lakni.

3. SZAKASZ

Munkafeltételek

6. cikk

Az alkalmazott naptári évenként minden szolgálati hónap után három munkanapnak megfelelő éves szabadságra jogosult.

7. cikk

(1) Abban az évben, amikor az alkalmazott elkezdi, vagy befejezi feladatainak teljesítését a harmadik országban, minden teljes ledolgozott hónap után három munkanap, minden 15 napnál hosszabb töredékhónap után három munkanap, minden 15 napos vagy annál rövidebb töredékhónap után egy és fél munkanap szabadságra jogosult.

(2) Amennyiben az alkalmazott a folyó naptári év vége előtt nem szolgálati érdek miatt nem használta fel összes éves szabadságát, akkor a következő évre átvihető szabadság nem haladhatja meg a 15 napot.

4. SZAKASZ

Javadalmazás és családi támogatások

8. cikk

(1) Életkörülmények után nyújtott támogatást kell meghatározni az alkalmazott alkalmazási helyének megfelelően egy referenciaösszeg százalékában. E referenciaösszeg tartalmazza a teljes alapilletményt, a külföldi munkavégzési támogatást, a háztartási támogatást és az eltartott gyermek után nyújtott támogatást, csökkentve a személyzeti szabályzatban vagy az annak végrehajtására hozott rendeletekben említett kötelező levonásokkal.

Amennyiben az alkalmazottat olyan országban alkalmazzák, ahol az életkörülmények megegyezőnek tekinthetők az Európai Unióban szokásos életkörülményekkel, ilyen támogatás nem fizetendő.

Az életkörülmények után nyújtott támogatást az alábbiak szerint kell meghatározni:

Az életkörülmények után nyújtott támogatás összegének meghatározásánál az alábbi paramétereket kell figyelembe venni:

- egészségügyi és kórházi környezet,

- biztonság,

- éghajlat,

amelyek súlyozási tényezője 1;

- elszigeteltség mértéke,

- egyéb helyi adottságok,

amelyek súlyozási tényezője 0,5.

Az egyes paraméterek értéke a következő:

0 : ha a körülmények normálisak, de nem azonosak az Európai Unióban szokásosakkal,

2 : ha a körülmények az Európai Unióban szokásos feltételekhez képest nehezek,

4 : ha a körülmények az Európai Unióban szokásos feltételekhez képest nagyon nehezek.

A támogatás összegét az első albekezdésben említett referenciaösszeg százalékában kell meghatározni az alábbi skála szerint:

- 10 %, ha az érték egyenlő 0-val,

- 15 %, ha az érték több mint 0, de kevesebb, mint 2,

- 20 %, ha az érték több mint 2, de kevesebb, mint 5,

- 25 %, ha az érték több mint 5, de kevesebb, mint 7,

- 30 %, ha az érték több mint 7, de kevesebb, mint 9

- 35 %, ha az érték több mint 9, de kevesebb, mint 11,

- 40 %, ha az érték több mint 11.

Az egyes alkalmazási helyek vonatkozásában megállapított életkörülmények után nyújtott támogatást évente felül kell vizsgálni, és azt az igazgató a személyzeti bizottság véleményének beszerzését követően szükség esetén kiigazítja.

(2) Amennyiben az alkalmazási helyen az életkörülmények olyanok, hogy az alkalmazott személyi kockázatnak van kitéve, őt az igazgató különleges, indokolással ellátott határozata alapján ideiglenes többlettámogatás illeti meg. E támogatást az (1) bekezdés első albekezdésében említett referenciaösszeg százalékában kell meghatározni:

- 5 %, amennyiben a hatóság azt ajánlja személyzetének, hogy családtagjaik ne telepedjenek le az alkalmazási helyen;

- 10 %, amennyiben a hatóság az alkalmazási helyen szolgálatot teljesítő állomány számának ideiglenes csökkentéséről dönt.

9. cikk

(1) Amennyiben az alkalmazottnak az eltartott gyermeke – aki általános iskolai vagy középiskolai oktatási intézmény nappali tagozatos tanulója az alkalmazási hely szerinti országban – iskoláztatásából származó tényleges költségei meghaladják az 5. függelék 3. cikke szerinti iskoláztatási támogatás legmagasabb összegét, az alkalmazott további többlettámogatásra jogosult a tényleges iskoláztatási költségek fedezésére, legfeljebb az 5. függelék 3. cikke szerinti iskoláztatási támogatás legmagasabb összegének kétszereséig.

(2) Amennyiben a gyermek egy felsőfokú oktatási intézmény nappali tagozatos hallgatója, az iskoláztatási támogatás az 5. függelék 3. cikke (1) bekezdésének második albekezdésében említett összeg 150 %-a.

(3) A támogatás folyósítása az igazoló okmányok bemutatása ellenében történik.

10. cikk

(1) Az alkalmazottakat megillető térítéseket az alkalmazott indoklással ellátott kérelme alapján vagy euróban, vagy az alkalmazás helye szerinti ország pénznemében kell folyósítani.

(2) Az alkalmazottak dönthetnek arról, hogy az újrabeilleszkedési támogatást euróban vagy az alkalmazás hely szerinti ország pénznemében folyósítsák számukra. Utóbbi esetben az összeget az adott helyre vonatkozó súlyozás alapján kell meghatározni és a megfelelő átváltási árfolyam alapján kell átváltani.

5. SZAKASZ

A költségtérítésre vonatkozó szabályok

11. cikk

(1) Azon alkalmazott, akinek az 5. és 13. cikk alapján lakást biztosítottak, és aki rajta kívül álló okok miatt köteles az alkalmazás helyén lakóhelyet változtatni, az igazgató különleges, indokolással ellátott határozata alapján jogosult a bútorok és személyes használati tárgyak szállításával kapcsolatban felmerült költségek megtérítésére, az igazoló okmányok bemutatása ellenében és a költözésre vonatkozó szabályokkal összhangban.

(2) Ilyen esetekben az alkalmazott számára meg kell téríteni a tényleges újrabeilleszkedési költségeket, az igazoló okmányok bemutatása ellenében, az 5. függelék 17. cikkében említett újrabeilleszkedési támogatás összegének felével egyenlő összeghatárig.

12. cikk

(1) Azon alkalmazott számára, aki alkalmazási helyén szállodában lakik, mivel az 5. cikkben meghatározott lakást még nem foglalhatja el, vagy az már nem áll rendelkezésére, vagy aki rajta kívül álló okok miatt nem volt képes birtokba venni a lakást, az igazgató előzetes engedélye alapján, a szállodai számlák bemutatása ellenében meg kell téríteni saját maga és családja szállodai költségeit.

Az alkalmazott ezen kívül jogosult az 5. függelék 9. cikkében meghatározott napidíj felére, kivéve, ha az igazgató külön határozattal vis maior esetét állapítja meg.

(2) Amennyiben szállodai elhelyezés nem biztosítható, az alkalmazott jogosult – az igazgató előzetes engedélye alapján – az ideiglenes szállás tényleges bérleti költségének megtérítésére.

13. cikk

Amennyiben az Europol nem biztosít az alkalmazott számára lakást, az alkalmazott által fizetett lakbért meg kell téríteni, feltéve, hogy a lakás megfelel az alkalmazott által ellátott feladatok szintjének és eltartott családja összetételének. Az ésszerű maximális lakbérköltséget az alkalmazott alkalmazási helye tekintetében az Europol igazgatója állapítja meg, és az megfelel az Európai Közösségek azon tisztviselőire és egyéb alkalmazottaira vonatkozó maximális lakbérköltségnek, akik ugyanazon alkalmazási helyen hasonló beosztást töltenek be.

14. cikk

A szolgálati viszony megszűnése vagy elhalálozás esetében az Europol az igazgató által meghatározott feltételek alapján viseli az alkalmazott bútorainak és személyes használati tárgyainak azon helyről, ahol az adott időpontban vannak, az alkalmazott származási helyére történő szállításának, vagy az alkalmazott bútorainak és személyes használati tárgyainak az alkalmazás helyéről a származási helyre történő szállításának tényleges költségeit.

15. cikk

Azon alkalmazott, aki feladatainak ellátásához közvetlenül kapcsolódó szolgálati utakhoz nem vehet igénybe szolgálati gépjárművet, saját gépjárműve használatához kilométerteljesítmény-támogatást kap. E támogatás összegét az igazgató határozza meg.

6. SZAKASZ

Szociális biztonsági ellátások

16. cikk

Az alkalmazottat, házastársát, gyermekeit vagy egyéb általa eltartott személyeket biztosítani kell arra az esetre, ha sürgősségi vagy rendkívüli sürgősségi esetben szükségessé válik hazaszállításuk; a biztosítási díjat teljes egészében az Europol fizeti.

17. cikk

(1) Az alkalmazott házastársát, gyermekeit és az egyéb általa eltartott személyeket biztosítani kell az Európai Unió területén kívül bekövetkező balesetek esetére.

(2) Az alkalmazott házastársát, gyermekeit és az egyéb általa eltartott személyeket biztosítani kell a harmadik személyeknek az Európai Unió területén kívül okozott anyagi kár vagy fizikai sérülésért való felelősség tekintetében.

(3) Az e cikk szerinti biztosítások díjának egyik felét az alkalmazott, a másik felét az Europol fizeti.

7. SZAKASZ

Az áthelyezésből visszatérő alkalmazottaknak járó iskoláztatási támogatás

18. cikk

(1) Az igazgató különleges, indokolással ellátott határozattal úgy határozhat, hogy azon harmadik országban teljesített szolgálatból visszatérő alkalmazott, aki Hollandiában nem részesül külföldi munkavégzési támogatásban, az 5. függelék 3. cikkében meghatározott iskoláztatási támogatásban részesülhet, annak érdekében, hogy az általa eltartott gyermek, aki tanulmányait a harmadik országban az anyanyelvétől eltérő nyelven folytatta Hollandiában azon a nyelven folytathassa tanulmányait, amelyen a harmadik országban tanult.

(2) Az (1) bekezdésben említett iskoláztatási támogatásra való jogosultság legfeljebb az áthelyezés időpontjától számított hat évre vonatkozik, de semmilyen esetben sem haladhatja meg az alkalmazott szerződésének időtartamát.

(3) Az alkalmazottnak a harmadik országban teljesített szolgálatból való visszatérést követő egy éven belül kell benyújtania az e cikk szerinti ellátásokra vonatkozó kérelmet.

2. cikk

E jogi aktus az elfogadását követő napon lép hatályba.

3. cikk

E jogi aktust közzé kell tenni az Európai Unió Hivatalos Lapjában.

Kelt Luxembourgban, 2003. június 5-én.

a Tanács részéről

az elnök

M. Chrisochoïdis

[1] HL C 316., 1995.11.27., 2. o. A legutóbb a 2002. november 28-i jegyzőkönyvvel (HL C 316., 2002.12.16., 2. o.) módosított egyezmény.

[2] HL C 286., 2002.11.22., 20. o.

[3] 2003. április 9-i vélemény (a Hivatalos Lapban még nem tették közzé).

[4] HL C 26., 1999.1.30., 23. o. A legutóbb a 2002. december 19-i tanácsi jogi aktussal módosított jogi aktus.

--------------------------------------------------